དངོས་བསྐྱེད་ཐུགས་རྗེ་རོལ་པའི་ཐེག་པ་དང་ཤིན་ཏུ་དོན་ལྡན་ཀུན་རྫོགས་ཀྱི་ཐེག་པ་གཉིས་ཀྱི་ཁྱད་པར་གཙོ་བོ་གང་གི་སྟེང་ནས་འབྱེད་པ་ཡིན་ཞེ་ན།སེམས་དཔའ་སུམ་བརྩེགས་བསྒོམ་པ་ཡོད་མེད་དང་།ཏིང་འཛིན་རྣམ་གསུམ་གྱིས་ཁོག་དབུབ་པ་ཡོད་མེད་སོགས་ཀྱི་སྟེང་ནས་འབྱེད་པར་ནུས་པ་མ་ཡིན་ཏེ།དེ་དག་ནི་རྒྱུད་སྡེ་བཞི་ཡི་ཐུན་མོང་བ་ཡིན་པའི་ཕྱིར།བསྐྱེད་རྫོགས་བསྒོམ་པ་ཡོད་མེད་ཀྱི་སྟེེང་ནས་ཀྱང་འབྱེད་པར་མི་ནུས་ཏེ།རྒྱུད་སྡེ་གོང་མ་གཉིས་ཀྱི་ཐུང་མོང་བ་ཡིན་པའི་ཕྱིར།སྐས་ཀྱི་གདང་བུ་ལྟར་བདག་ཉིད་ལྷ་ཡི་རྣལ་འབྱོར་རིམ་ཅན་དུ་བསྒོམ་པ་དང་།ཆུ་ལས་ཉ་ལྡང་གི་ཚུལ་དུ་དཀྲོང་བསྐྱེད་ཀྱི་རིམ་པས་ལྷ་སྐུ་བསྐྱེད་སྒོམ་བྱེད་པ་ཡོད་མེད་ཙམ་གྱི་སྟེང་ནས་འབྱེད་པར་མི་ནུས་ཏེ།ཐེག་པ་གཉིས་ཀ་ལ་དེ་ལྟར་ཡོད་པ་གཅིག་མཚུངས་ཡིན་པའི་ཕྱིར།དང་པོ་དངོས་བསྐྱེད་ཨ་དཀར་བའི་ཐེག་པ་ལ་ཡང་།བློ་ཆུང་རིམ་གྱིས་བསྒོམ་པ་དང་།བློ་ཆེན་གཅིག་ཆར་དུ་བསྒོམ་པ་གཉིས་ཀ་ཡོད་པའི་ཕྱིར་ཏེ།སྤ་གྲོའི་གཏེར་མ་གཡུང་དྲུང་དགུ་འཕར་གཡུང་དྲུང་གསང་བའི་རྒྱུད་ལས།དང་པོ་ཞི་བ་བསྒོམ་པ་ལ།རིམ་གྱིས་བསྒོམ་དང་གཅིག་ཆར་བསྒོམ།བློ་ཆེན་གཅིག་ཆར་འཇུག་པ་ནི།དཔེར་ན་ཉི་ཟླ་གཟའ་སྐར་རྣམས།ཆུ་དཀྱིལ་དྭངས་པར་དུས་གཅིག་ཏུ།འཆར་བ་བཞིན་དུ་ལྷ་སྐུ་ཡང་།གསལ་ནས་སྐད་ཅིག་འོད་དུ་འབར།སྙིང་པོ་བརྗོད་པས་འཁོར་ལོ་ཤར།བློ་ཆུང་རིམ་གྱིས་འཇུག་པ་ཡང་།ལྟ་བ་མཐོང་བའི་རྗེས་ཐོག་ལ།ཏིང་འཛིན་གསུམ་གསལ་སྒྲུབ་གཤེན་གྱིས།ཞེས་དང་།རྒྱུད་དེ་ཉིད་ལས།ལྷ་ནི་བློ་སྟོབས་ཆེ་ཆུང་གིས།ཆུ་ལས་ཉ་ལྡང་ཚུལ་བཞིན་དུ།ལྷ་སྐུ་ཕྱག་རྒྱ་ཆེན་པོ་རུ།བདག་ཉིད་ཞལ་གསུམ་ཕྱག་དྲུག་བསྒོམ།ཞེས་གསུངས་པའི་ཕྱིར་རོ།གཉིས་པ་ཤིན་ལྡན་ཡེ་གཤེན་པའི་ཐེག་པ་ལ་ཡང་དེ་ལྟར་ཡོད་དེ།འགྲེལ་བཞི་རིག་པའི་རྒྱ་མཚོ་ལས།ཡེ་གཤེན་པའི་ཐེག་པས་ཀྱང་།སྣང་ཞིང་སྲིད་པ་གང་དུ་ཡང་མ་འགག་པའི་ཀློང་དེ་ན།སྐྱེ་བ་མེད་པའི་ཡེ་ཤེས་ཟང་ཐལ་དུ་ཤར་ཏེ།དབྱིངས་དང་ཡེ་ཤེས་གཉིས་སུ་མེད་པ་དེ།བོན་གྱི་སྐུར་རྟོགས་པ་དེ་ལྟ་བའོ།ལྟ་བ་དེ་ལ་ཇི་ལྟར་བསྒོམ་ན།རིག་པ་རང་ལ་ལྷུན་གྱིས་རྫོགས་ཤིང་ཡེ་མ་བཅོས་པའི་ངང་ལས་སྙིང་པོ་བརྗོད་པའམ།ཏིང་ངེ་འཛིན་དྲན་པ་ཙམ་གྱིས་ལྷ་ཡི་སྐུ་རུ་འཆར་ཏེ།དེ་ཡང་ཐེག་པ་འོག་མ་བ་བཞིན་དུ་རྩོལ་བ་དང་བཅས་པ་དེ་མི་དགོས་ལ།ཏིང་ངེ་འཛིན་གྱི་བྱེ་བྲག་ཇི་སྙེད་ཐམས་ཅད།དཔེར་ན་རྒྱ་མཚོ་དྭངས་པའི་ནང་དུ།གཟའ་སྐར་ཤར་བ་དེ།མ་འདྲེས་ལ་ཡོངས་སུ་རྫོགས་པར་སྣང་བ་བཞིན་དུ།ཀུན་གཞི་མ་གཡོས་པའི་ནང་དུ།རྣམ་པར་དག་པའི་ལྷ་ཚོགས་གསལ་བ་དེ་ཡང་།མ་འདྲེས་ལ་ཡོངས་སུ་རྫོགས་པར་སྣང་ལ་རང་བཞིན་མེད་པར་གསལ་བའོ།ཞེས་དང་།ཐེག་པའི་རིམ་པ་མངོན་དུ་བཤད་པའི་མདོ་རྒྱུད་ཀྱི་འགྲེལ་མེ་ལོང་དགུ་བསྐོར་ལས།ལྟ་བའི་དོན་རྟོགས་པ་དེ་ཉིད་ཀྱི་རྗེས་སུ་དེའི་ངང་ལ་འཇོག་པའོ།ལྷའི་དཀྱིལ་འཁོར་དང་།ཕྱག་རྒྱ་ཆེན་པོ་གང་བསྒོམ་ཡང་།རྒྱུ་དང་རྐྱེན་གྱིས་མི་བསྐྱེད་དེ།ནམ་མཁའ་དྭངས་པའི་དབྱིངས་ནས་ཉི་ཟླ་ཤར་བ་ལྟར་རྫོགས་ཚུལ་དུ་བསྒོམ་པའོ།ཞེས་གསུངས་པའི་ཕྱིར།དམ་རྫས་བདུད་རྩི་ལྔ་ལ་སྤྱོད་པ་ཡོད་མེད་ཀྱི་སྟེང་ནས་མི་འབྱེད་དེ།གཉིས་ཀ་ལ་དེ་ལྟར་ཡོད་པའི་ཕྱིར།དང་པོ་དངོས་བསྐྱེད་ཨ་དཀར་་པའི་ཐེག་པ་ལ་དེ་ལྟར་ཡོད་པའི་ཕྱིར་ཏེ།སྤ་གྲོའི་གཏེར་མ་འགུ་ཡ་སྲོག་འཛིན་གཡུང་དྲུང་གསང་བའི་རྒྱུད་ལས།དང་དུ་བླང་བའི་དམ་ཚིག་ལྔ་།དྲི་ཆེན་བྱང་སེམས་དྲི་ཆུ་དང་།པད་མ་རག་ཏ་མཾ་ས་ལྔ།གྲུབ་པ་བཞི་དང་ཡིན་པ་གསུམ།ལྡན་པའི་སྒོ་ནས་དང་དུ་བླང་།ཞེས་གསུངས་པའི་ཕྱིར་རོ།གཉིས་པ་ཤིན་ལྡན་ཡེ་གཤེན་པའི་ཐེག་པ་ལ་ཡང་དེ་ལྟར་ཡོད་པའི་ཕྱིར་ཏེ།རིག་འཛིན་བོན་བསྐོར་གསང་བ་སྐབས་ཀྱི་ཕྲིན་ལས་བཞུགས་པའི་གཞུང་ལས།གསང་བ་སྔགས་ཀྱི་དམ་ཚིག་ནི།དཔོན་གསས་བླ་མ་བཀུར་བར་ནུས་སམ།མཆེད་ལྕམ་དམ་ཚིག་བསྲེ་བར་ནུས་སམ།མཚན་ལྡན་གཟུང་མ་བསྟན་པར་ནུས་སམ།ཐབས་དང་ཤེས་རབ་སྦྱོར་བར་དགའམ།བྱང་སེམས་ཐིག་ལེ་སྡུད་པར་ནུས་སམ།དྲི་ཆེན་བཅུད་ལ་རོལ་པར་ནུས་སམ།མཉམ་ཉིད་དྲི་ཆུ་བཏུང་བར་ནུས་སམ།པད་མ་རག་ཏ་ལེན་པར་ནུས་སམ།གསང་ཤ་གལ་ཆེན་བསྒྱུར་བར་ཤེས་སམ།ཞེས་གསུངས་པའི་ཕྱིར་རོ།འོ་ན་ཐེག་པ་དེ་དག་གི་ཁྱད་པར་གང་གི་སྟེང་ནས་འབྱེད་པ་ཡིན་ཞེ་ན།འདི་གཉིས་ཀྱི་ཁྱད་པར་ཇི་ལྟར་འབྱེད་པའི་ཚུལ་ལ་མཁས་པ་རྣམས་ཀྱི་བཞེད་པ་མི་འདྲ་བ་སོ་སོ་ནས་ཡོད་པར་སྣང་མོད།རེ་ཞིག་མཁས་པ་གོང་མའི་རྗེས་སུ་འབྲང་སྟེ།མཁས་པ་སྟོང་རྒྱུང་གི་བཞེད་པ་བཀོད་པ་དང་།མེ་ཉག་ལྕེ་ཚ་མཁར་བུ་ཆུང་གི་བཞེད་པ་བཀོད་པ་དང་།སེ་བོན་ཤ་རི་དབུ་ཆེན་གྱི་བཞེད་པ་བཀོད་པ་དང་།ལྡེ་བོན་གྱིམ་ཚ་རྨ་ཆུང་གི་བཞེད་པ་བཀོད་པ་དང་།བླ་ཆེན་དྲན་པ་ནམ་མཁའི་བཞེད་པ་བཀོད་པ་དང་ལྔའོ།དང་པོ་མཁས་པ་སྟོང་རྒྱུང་གིས་བཞེད་པ་ལྟར་ན།སྣང་བ་རྒྱ་ཆད་མ་ཆད་ལ་བཞེད་པ་ཡིན་ཏེ།འགྲེལ་བཞི་རིག་པའི་རྒྱ་མཚོ་ལས།གཉིས་པ་ཡེ་གཤེན་པ་ལ་བརྒལ་བ་ནི།ཡེ་གཤེན་པ་དང་ཨ་དཀར་བའི་ཁྱད་པར་གང་ཡིན།སྣང་བ་རྒྱ་ཆད་མ་ཆད་ཡིན་ཞེས་མཁས་པ་སྟོང་རྒྱུང་གིས་འདོད་དེ།དེ་ལྟར་ན་ཨ་དཀར་བ་ཡང་སྣང་བ་ལྷ་དང་ལྷ་མོར་འདོད་པས།སྣང་བ་རྒྱ་མ་ཆད་པར་གསལ་བས་ཁྱད་མེད་དོ།ཞེ་ན།དེ་སྐད་དུ་བསྟན་ཀྱང་བསྟན་པ་ལ་སྤྱིར་དམིགས་པ་ཡིན་ཏེ།དཔེར་ན་ནགས་ཚལ་ཐམས་ཅད་ཤིང་ཡིན་ཏེ།རིན་པོ་ཆེའི་ནགས་ཚལ་ཤིང་མ་ཡིན་ཞེས་པ་བཞིན་དུ།ནགས་ཚལ་ཐམས་ཅད་ཤིང་ཡིན་ཞེས་པ་སྤྱིར་བསྟན་པའོ།རིན་ཆེན་ནགས་ཚལ་ཤིང་མ་ཡིན་ཞེས་པ་དམིགས་ཀྱིས་བསྟན་པའོ།དཔེ་དེ་བཞིན་དུ་རིག་པ་ཐམས་ཅད་དུ་མ་འགག་པ་སྤྱིར་བསྟན་པ་ཡིན་ལ།ལྷ་དང་ལྷ་མོ་རུ་སྣང་བ་དམིགས་ཀྱིས་བཀར་བ་ཡིན་ཏེ།སྣང་བ་རྒྱ་ཆད་པའོ།ཞེས་གསུངས་པའི་ཕྱིར།མཁས་མཆོག་འདི་ཉིད་ཀྱིས་བཞེད་པ་ལྟར་ན།དངོས་བསྐྱེད་ཨ་དཀར་བས་དམིགས་ཀྱིས་བཀར་ནས་བདག་ཉིད་ལྷ་ཡི་རྣལ་འབྱོར་རྩལ་དུ་བཏོན་ནས་བསྒོམ་པ་གཙོ་བོར་བྱེད་པ་ལ་བཞེད་པར་སྣང་།གཉིས་པ་མཁས་པ་མེ་ཉག་ལྕེ་ཚ་མཆོག་གིས་བཞེད་པ་ལྟར་ན།ལྟ་བ་རྟོགས་ནས་སྤྱོད་པ་ལ་ཆེད་དུ་མི་སྤྱོད་པ་ཡེ་གཤེན་པ་དང་།ལྟ་སྤྱོད་འགོ་འབྲེལ་གྱི་ཚུལ་དུ་ཆ་སྙོམས་ཀྱིས་རིམ་པས་བདག་ཉིད་ལྷ་ཡི་རྣལ་འབྱོར་དང་རང་འབྱུང་རིག་པའི་ཉམས་ལེན་གཉིས་པོ་ཟུང་འཇུག་ནར་མར་བསྐྱངས་དགོས་པ་ཨ་དཀར་བར་བཞེད་པ་ཡིན་ཏེ།འགྲེལ་བཞི་རིག་པའི་རྒྱ་མཚོ་ལས།མེ་ཉག་ནི་ལྟ་སྤྱོད་འགོ་འབྲེལ་པ་ཨ་དཀར་བ་ལ།ལྟ་བ་རྟོགས་ན་སྤྱོད་པ་ལ་ཆེད་དུ་མི་བྱེད་པ།ཡེ་གཤེན་པའོ།ཞེས་གསུངས་པའི་ཕྱིར།གསུམ་པ་མཁས་པ་ཤ་རི་མཆོག་གིས་བཞེད་པ་ལྟར་ན།དབྱིངས་ཤེས་དབྱེར་མེད་ཀྱི་ཚུལ་དུ་ལྟ་བ་ཡེ་གཤེན་པ་དང་།ཨ་དཀར་བས་དོན་དམ་པའི་རྒྱུར་གཙོ་བོར་ལྟ་བའི་སྟེང་ནས་འབྱེད་པ་ཡིན་ཏེ།འགྲེལ་བཞི་རིག་པའི་རྒྱ་མཚོ་ལས།སེ་ཤ་རི་ཨུ་ཆེན་ནི།སྤྱིར་ཨ་དཀར་དང་ཡེ་གཤེན་པ་གཉིས་ནི།ཕ་གཅིག་གི་བུ་ལྟ་བུ་ཡིན་ཏེ།ལ་ཟློ་བའི་དུས་སུ་ཁྱད་མེད་དོ་གསུངས།དེ་གཉིས་གོང་འོག་ཏུ་འཇོག་པའི་རྒྱུ་མཚན་ནི།ཨ་དཀར་བ་ནི་དོན་དམ་པའི་རྒྱུར་གནས་ལ།ཡེ་གཤེན་པ་ནི།ཀུན་ཏུ་བཟང་པོའི་དབྱིངས་ལ་ཆ་ཕྲ་བར་གནས་པས།ཀུན་རྫོབ་ཀྱང་དབྱིངས་དེའི་ཀུན་རྫོབ་ལ།དོན་དམ་དབྱེར་མེད་ཀྱང་དེའི་དབྱེར་མེད་ཡིན་པས།ཁྱད་པར་དེ་ཡིན་ནོ།ཞེས་གསུངས་པའི་ཕྱིར་རོ།བཞི་པ་མཁས་པ་གྱིམ་ཚ་བ་ཆེན་པོས་བཞེད་པ་ལྟར་ན།རིག་པ་རྐྱང་དེད་ཀྱི་ཉམས་ལེན་མི་ནུས་ཀྱང་།སེམས་ཕྱོགས་དང་ཤིན་ཏུ་ལྟ་སྒོམ་ཉེ་བའི་ཕྱིར་གནས་ལུགས་དོན་གྱི་བསྒོམ་པ་གཞི་རང་འབྱུང་གི་ཡེ་ཤེས་ཏེ་དབྱིངས་ཤེས་གཉིས་མེད་ཀྱི་སྟོང་པ་ཟང་ཐལ་གཙོ་བོར་བསྒོམ་པ་ཤིན་ལྡན་ཡེ་གཤེན་པ་དང་།བདག་ཉིད་ལྷ་ཡི་རྣལ་འབྱོར་ཏེ་ལྷ་སྐུ་ཕྱག་རྒྱ་གཙོ་བོར་བསྒོམ་པ་དངོས་བསྐྱེད་ཨ་དཀར་བའི་ལུགས་སུ་འཇོག་པར་མཛད་པ་ཡིན་ཏེ།འགྲེལ་བཞི་རིག་པའི་རྒྱ་མཚོ་ལས།ལྡེ་གྱིམ་ཚ་རྨ་ཆུང་ནི།ཨ་དཀར་བ་ནི་ལྷ་དང་ལྷ་མོ་བློ་ཡུལ་དུ་བྱེད་ལ།ཡེ་གཤེན་པ་དབྱིངས་དང་ཡེ་ཤེས་བློ་ཡུལ་དུ་བྱེད་པ་སྟེ།ཁྱད་པར་དེ་ཙམ་མོ།ཞེས་གསུངས་པའི་ཕྱིར་རོ།ལྔ་པ་བླ་ཆེན་དྲན་པ་ནམ་མཁས་བཞེད་པ་ལྟར་ན།གོང་གི་མཁས་པ་གྱིམ་ཚ་བ་ཆེན་པོའི་བཞེད་དོན་བཀོད་པ་དང་གཅིག་མཚུངས་སུ་སྣང་བ་སྟེ།འགྲེལ་བཞི་རིག་པའི་རྒྱ་མཚོ་ལས།ཨ་དཀར་བས་ནི་དབྱིངས་དང་ཡེ་ཤེས་གཉིས་སུ་མེད་པའི་དོན་ལས།དེ་ལས་ལྷག་པའི་སེམས་བསྐྱེད་ནས།ཕྱི་སྣོད་ཀྱི་འཇིག་རྟེན་ནི་རྟེན་གཞལ་ཡས་ཁང་དུ་རྟོགས་ལ།ནང་བཅུད་ཀྱི་སེམས་ཅན་ལྷ་དང་ལྷ་མོའི་རང་བཞིན་དུ་ལྟ་ལ།དེས་ཀྱང་གཤེན་རབ་ཀྱི་ལྟ་བ་སྒོ་མཐོང་ཙམ་ལས་བྱེད་མ་ནུས།ཡེ་གཤེན་པས་བྱང་ཆུབ་ཀྱི་སེམས་དུས་གསུམ་དུ་འགྱུར་བ་མེད་པ་ལས།གསལ་བའི་ཡེ་ཤེས་ཉིད་ལ་ཉིད་གསལ་ཞིང་ཤར་བར་ལྟ་བས།དེས་ཀྱང་གཤེན་རབ་ཀྱི་ལྟ་དགོངས་ཀྱི་རྗེས་སུ་ཞུགས་པ་ཙམ་ལས་མ་ནུས་སོ།ཞེས་གསུངས་པའི་ཕྱིར།མཁས་པ་དེ་རྣམས་ཀྱི་གསུང་དོན་སྙིང་པོར་དྲིལ་ན།ཨ་དཀར་དང་ཡེ་གཤེན་གཉིས་ཀྱི་ཁྱད་པར་ནི།སྔགས་ནང་མ་གང་ཞིག་བདག་ཉིད་ལྷ་ཡི་རྣལ་འབྱོར་བསྒོམ་པ་གཙོ་བོར་བྱེད་པ་དང་།གནས་ལུགས་དོན་གྱི་སྙིང་པོ་རང་འབྱུང་གི་རིག་པ་ཟང་ཐལ་བསྒོམ་པ་གཙོ་བོར་བྱེད་མི་བྱེད་ལ་རགས་ལས་པ་གསལ་བར་མངོན་ནོ།འོ་ན་ཤིན་ཏུ་དོན་ལྡན་པ་དང་ཡང་རྩེ་བླ་མེད་ཀྱི་ཐེག་པ་གཉིས་ཀྱི་ཁྱད་པར་གང་ཞེ་ན།ཡོངས་འཛིན་སྨྲ་བའི་སེང་གེ་མཆོག་གི་དགོངས་པའི་བཞེད་ཕུགས་ལྟར།སྐུ་གསུམ་རྒྱལ་བའི་དཀྱིལ་འཁོར་མངོན་དུ་བྱེད་པ་ལ་གྲོགས་རིམ་གཉིས་ཀྱི་ཉམས་ལེན་སོགས་གང་ལ་ཡང་གཏད་མི་འཆའ་ཞིང།ལྷ་སྐུ་ཟུར་དུ་བསྒྲུབ་མི་དགོས་པར་རིག་པ་རྐྱང་དེད་ཀྱི་ཉམས་ལེན་དེ་ཁོ་ན་ངང་བསྐྱངས་པ་ལ་་བརྟེན་ནས།སྐུ་དང་ཡེ་ཤེས་ཀྱི་རོལ་པ་རྩོལ་མེད་ལྷུན་གྲུབ་ཀྱི་ཚུལ་དུ་སྟོང་པའི་རྒྱན་དུ་འཆར་ཞིང་ཀུན་བཟང་གདོད་མའི་རྒྱལ་སར་གཤེགས་སུ་ཡོད་པ་ཡང་རྩེ་བླ་མེད་ཀྱི་ཐེག་པ་དང་།གནས་ལུགས་དོན་གྱི་སྒོམ་པ་གཙོ་བོར་བྱེད་ཀྱང་གཟུགས་སྐུ་རྣམ་གཉིས་སྒྲུབ་པར་བྱེད་པ་ལ་གྲོགས་རིམ་གཉིས་ཀྱི་ཉམས་ལེན་ཟུར་དུ་དགོས་ལ།ལྷ་སྐུ་ཕྱག་རྒྱ་རིག་སྟོབས་ཀྱི་དཀྱིལ་འཁོར་ཡང་རྩོལ་མེད་ལྷུན་གྲུབ་ཀྱི་ཚུལ་དུ་མ་ཡིན་པར་བསྒྲུབ་པའི་ལྷུན་གྲུབ་ཅེས་སུ་བསྔགས་པ་སྟེ།རིམ་གཉིས་ཉམས་ལེན་ཟབ་མོའི་གནད་ཀྱིས་གཞི་དབྱིངས་ནས་འདྲེན་དགོས་པ་ཤིན་ལྡན་ཡེ་གཤེན་པའི་ཐེག་པར་འཇོག་པའོ།།